
VENDIM

Nr. 1142, datë 24.12.2020
PËR PËRCAKTIMIN E KRITEREVE BAZË, TË MASËS SË PËRFITIMIT DHE MËNYRËS SË PËRDORIMIT TË FONDIT PËR SKEMËN E MBËSHTETJES ME NAFTË PËR BUJQËSINË, PËR VITIN 2021
Në mbështetje të nenit 100 të Kushtetutës dhe të nenit 11, të ligjit nr. 137/2020, “Për buxhetin e vitit 2021”, me propozimin e ministrit të Bujqësisë dhe Zhvillimit Rural, Këshilli i Ministrave

VENDOSI:

1. Fondi prej 1 000 (një mijë) milion lekë, i miratuar në buxhetin e vitit 2021 për Ministrinë e Bujqësisë dhe Zhvillimit Rural në programin buxhetor 04250 “Zhvillimi rural duke mbështetur prodhimin bujqësor, blegtoral, agroindustrial dhe marketingun”, për skemën e mbështetjes me naftë për bujqësinë, do të përdoret për:

a) uljen e kostos së punimeve të mekanizuara në kulturat bujqësore;

b) rritjen e konkurrueshmërisë së produkteve bujqësore;

c) formalizimin e aktivitetit bujqësor.

2. Fondi i përcaktuar sipas pikës 1, të këtij vendimi, detajohet, si më poshtë vijon:

a) 950 000 000 (nëntëqind e pesëdhjetë milionë) lekë (llogaria ekonomike 606) për sasinë e naftës dhe shpërndarjen e saj me kartë individuale drejtpërdrejt për subjektet përfituese;
b) 50 000 000 (pesëdhjetë milionë) lekë (llogaria ekonomike 231) për ngritjen e sistemit të shpërndarjes dhe monitorimit të naftës për bujqësinë (sistemi i menaxhimit të informacionit).

3. Subjekte përfituese nga skema e mbështetjes me naftë për bujqësinë do të jenë fermerët individualë, shoqëritë e bashkëpunimit bujqësor, personat fizikë apo juridikë, të cilët kryejnë veprimtari bujqësore.

4. Subjektet përfituese mbështeten me sasi nafte falas, në barasvlerë të lehtësimit fiskal të naftës, që përdoret për kryerjen e punimeve të mekanizuara në kulturat bujqësore, sipas kritereve dhe masës së përfitimit të përcaktuara në këtë vendim.

5. Kulturat bujqësore/grup-kulturat, normativat e konsumit të naftës dhe sasia respektive e naftës që përfitohet falas përcaktohen në aneksin 1, që i bashkëlidhet këtij vendimi.

5.1. 
Si çmim referencë për naftën do të merret çmimi mesatar vjetor i botuar nga Agjencia e Prokurimit Publik në Buletinin e Njoftimeve Publike (rubrika “Të dhëna për karburantet”, me burim informacioni Drejtorinë e Përgjithshme të Doganave). 
6. Subjektet përfituese duhet të plotësojnë këto kritere:
a) fermerët individualë të jenë të pajisur me NIPT-in e fermerit me status aktiv, ndërsa personat fizikë dhe juridikë të jenë të pajisur me NIPT-in/NUIS-in me status aktiv me aktivitet bujqësor;
b) të kenë tokë bujqësore në pronësi dhe/ose në përdorim, të provuar me dokumentacionin përkatës;
c) madhësia totale e fermës duhet të jetë me sipërfaqe jo më pak se 0.4 (zero pikë katër) ha, ndërsa madhësia e parcelave me sipërfaqe jo më pak se 0.1 (zero pikë një) ha.
7. Aplikimi, për të përfituar nga skema e mbështetjes me naftë për bujqësinë bëhet online në portalin e-Albania, me vetëdeklarim.
8. Përfitimi i sasisë së naftës falas për sipërfaqen që kultivohet është, si më poshtë vijon:
a) 100% e sasisë për subjektet me sipërfaqe deri në 10 (dhjetë) ha, sipas përllogaritjeve të bëra, referuar aneksit 1 të këtij vendimi;
b) 
subjektet me sipërfaqe mbi 10 (dhjetë) ha, për sipërfaqen deri në 10 (dhjetë) ha, përfitojnë sasitë sipas përcaktimit të shkronjës “a”, të kësaj pike, ndërsa për pjesën tjetër mbi 10 (dhjetë) ha përfitojnë sasinë e naftës me normativë të reduktuar. 
8.1. 
Normativa e reduktuar përllogaritet bazuar në nevojat për naftë të subjekteve me sipërfaqe mbi 10 (dhjetë) ha, por jo më shumë se normativa e lejuar, si dhe në sasinë e mbetur të naftës në dispozicion, pasi janë plotësuar nevojat deri në 10 (dhjetë) ha të të gjitha subjekteve, që janë kualifikuar si përfituese.

9. Në Ministrinë e Bujqësisë dhe Zhvillimit Rural, me akt të ministrit, caktohet një njësi e posaçme, ku mund të angazhohen edhe burime ad hoc, për të garantuar zbatimin, monitorimin dhe koordinimin e të gjithë procesit që lidhet me skemën e mbështetjes së naftës për bujqësinë.
10. Procesi i verifikimit/kontrollit administrativ të aplikimeve, kualifikimit, vlerësimit dhe përcaktimit të përfituesve nga skema e mbështetjes së naftës për bujqësinë do të kryhet nga agjencitë rajonale të ekstensionit bujqësor. 
11. Procesi i kontrollit në terren, pas shpërndarjes së naftës te subjektet përfituese, kryhet nga Agjencia për Zhvillim Bujqësor dhe Rural.
12. Për të menaxhuar procesin e shpërndarjes e të monitorimit të naftës për bujqësinë ngrihet sistemi i menaxhimit të informacionit, nën administrimin e Ministrisë së Bujqësisë dhe Zhvillimit Rural, si një instrument që do të mundësojë:

a) menaxhimin e aplikimeve online të subjekteve, nëpërmjet grumbullimit dhe shqyrtimit administrativ të tyre nga agjencitë rajonale të ekstensionit bujqësor, si dhe vlerësimin e sasisë së naftës që përfitohet, mbështetur në vetëdeklarim dhe te sipërfaqet e tokës bujqësore e kulturat bujqësore të deklaruara;
b) menaxhimin e shpërndarjes së kartave individuale të naftës te subjektet përfituese, si dhe gjurmimin e tërheqjeve të naftës prej tyre;
c) përzgjedhjen e subjekteve përfituese që do t’i nënshtrohen kontrollit në terren nga Agjencia për Zhvillim Bujqësor dhe Rural, si dhe menaxhimin e këtij procesi, i cili do të vlerësojë përputhshmërinë e vetëdeklarimeve me situatën reale në terren;
ç) gjenerimin e raportimeve të ndryshme, në faza të caktuara të zbatimit të skemës, sipas kërkesave të Ministrisë së Bujqësisë dhe Zhvillimit Rural.
13. Nafta për prodhim bujqësor do të shpërndahet nga operatorët furnizues të kontraktuar në bazë të përzgjedhjes, sipas procedurave ligjore prokuruese kuadër, nëpërmjet pikave të tyre të shpërndarjes në të gjithë vendin, ku fermerët paraqiten me kartën individuale, në të cilën është hedhur sasia e naftës që ka të drejtë të tërheqë fermeri përkatës.
13.1 Ministria e Bujqësisë dhe Zhvillimit Rural realizon procedurat e prokurimit për blerjen dhe shpërndarjen e naftës për përdorim nga fermerët në sektorin e bujqësisë, në zbatim të vendimit nr. 82, datë 14.2.2018, të Këshillit të Ministrave, “Për ngarkimin e Agjencisë së Blerjeve të Përqendruara për kryerjen e procedurave të prokurimit publik, në emër dhe për llogari të Kryeministrisë, ministrive dhe institucioneve të varësisë, për disa mallra dhe shërbime”, të ndryshuar, si dhe në zbatim të përcaktimeve të nenit 11, të ligjit nr. 137/2020, “Për buxhetin e vitit 2021”, për nisjen e procedurave të prokurimit në vitin korrent, nëse fondet janë akorduar/regjistruar në sistemin e thesarit për vitin 2021.
13.2 Likuidimi i pagesave për furnizuesit e kontraktuar të naftës bëhet në bazë mujore në përputhje me sasinë e naftës së shpërndarë te përfituesit.
14. Agjencia për Zhvillim Bujqësor dhe Rural:

a) të vlerësojë përputhshmërinë e vetëdeklarimeve me situatën reale në terren dhe shmangien e lejuar e faktit të verifikuar të kulturave dhe sipërfaqes së kultivuar në raport me naftën e tërhequr, e cila të jetë jo më e madhe se 20%;
b) të kryejë kontrolle në terren për jo më pak se 10% të subjekteve përfituese, përfshirë kontrollin e të gjitha subjekteve me sipërfaqe mbi 10 (dhjetë) ha.

15. Çdo subjekt, që përfiton nga skema e mbështetjes me naftë për bujqësinë, me shmangie më të madhe se 20%, sipas përcaktimeve të shkronjës “a”, të pikës 14, të këtij vendimi, ose me deklarime/dokumente të pasakta, përjashtohet për 3 (tre) vjet nga e drejta e përfitimit prej masave mbështetëse për bujqësinë dhe zhvillimin rural, të financuara nga buxheti i shtetit.
Referuar paragrafit të parë të kësaj pike, subjektet me status fizik dhe juridik shpallen edhe debitor për vlerën e përfituar në mënyrë të padrejtë.
16. Kriteret specifike, procedurat dhe mënyra e administrimit të skemës së mbështetjes me naftë për bujqësinë përcaktohen me udhëzim të ministrit të Bujqësisë dhe Zhvillimit Rural.
17. Të gjitha përcaktimet në lidhje me punimet e mekanizuara në bujqësi të vendimit nr. 703, datë 16.11.2005, të Këshillit të Ministrave, “Për furnizimin me karburant, pa akcizë, për mekanikën bujqësore, serrat me ngrohje dhe subjektet që kanë kaldaja në linjat e përpunimit të qumështit”, si dhe çdo dispozitë tjetër që vjen në kundërshtim me këtë vendim, shfuqizohen.

18. Ngarkohen Ministria e Bujqësisë dhe Zhvillimit Rural dhe Agjencia Kombëtare e Shoqërisë së Informacionit për zbatimin e këtij vendimi.

Ky vendim hyn në fuqi pas botimit në Fletoren Zyrtare.

ZËVENDËSKRYEMINISTËR
Erion Braçe
ANEKSI 1
KULTURAT BUJQËSORE/GRUP-KULTURAT, NORMATIVAT E KONSUMIT TË NAFTËS DHE SASIA E NAFTËS QË PËRFITOHET FALAS
	Nr./kodi
	Kultura bujqësore/grup kulturash 
	Normativa e konsumit të naftës të punimeve të mekanizuara
	Sasia e naftës që përfitohet falas*
	Specifikime 

	
	
	L/ha
	L/ha
	

	A
	Bimë arash
	
	
	 

	A.1
	Grupi 1
	190
	106
	Pranverore (misër, fasule, luledielli, sojë, sorgum)

	A.2
	Grupi 2
	130
	73
	Të lashta (grurë, tërshërë, thekër, elb), Foragjere njëvjeçare, industriale (patate, duhan, panxhar, pambuk)

	A.3
	Grupi 3
	90
	50
	Foragjere shumëvjeçare, Bimë aromatiko-mjekësore

	B
	Dru frutor
	
	
	 

	B.1
	Mollë
	190
	106
	

	B.2
	Drurë frutorë të tjerë
	160
	90
	Të gjitha llojet e frutave, agrume dhe vreshta

	B.3
	Arrore
	140
	78
	Arra, bajame, lajthi dhe gështenja 

	B.4
	Prodhim i fidanëve frutorë, agrume e arrore
	170
	95
	Për të gjithë fidanët e bimëve farore, bërthamore dhe arrore

	C
	Perime
	
	
	 

	C.1
	Perime fushe sezoni 1
	150
	84
	Të gjitha llojet e perimeve përfshirë shalqi, pjepër, luleshtrydhe

	C.2
	Perime fushe sezoni 2
	120
	67
	Të gjitha llojet e perimeve

	C.3
	Perime serre 
Sezoni 1
	170
	95
	Të gjitha llojet e perimeve

	C.4
	Perime serre 
Sezoni 2
	140
	78
	Të gjitha llojet e perimeve


* Nga çmimi mesatar vjetor i naftës zbriten:

- Akciza 
 

37 lekë/L

- Taksa e qarkullimit 
27 lekë/L

- Taksa e karbonit 

 3 lekë/L

---------------------------------------------

Nëntotal 


 67 lekë/L

TVSH respektive (20%)
13,4 lekë/L

---------------------------------------------

TOTAL 


80,4 lekë/L

** Koeficienti i përfitimit të naftës falas mbi normativë = 80,4 lekë/144.2
 *100 = 56%

� Çmimi mesatar vjetor i naftës është përllogaritur mbi të dhënat e publikuara nga Agjencia e Prokurimit Publik (APP), për periudhën janar–tetor 2020.

